ළහිරු මුදලිගේ

මුදලිගේ දොන් බුද්ධික ලහිරු (උපත 1983 අප්‍රේල් 5), යනු ශ්‍රී ලංකා සිනමාවේ, සහ රූපවාහිනියේ නළුවෙක් 
මෙන්ම රූපවාහිනී මාධ්‍යවේදියෙක්, මාධ්‍ය කළමනාකරුවෙක්, නිෂ්පාදකයෙක්, සමාජ මාධ්‍ය පෞරුෂයක්, සහ සංගීත වීඩියෝ අධ්‍යක්ෂකවරයෙකි. ළමා කලාකරුවෙකු ලෙසින්  
කලා දිවිය ආරම්භ කල මුදලිගේ ඉන්පසු හිතට වදින එක, හඳ ‍රැදි පෑය යන රූපවාහිනී සංගීත වැඩසටහන් සහ කොෆී විත් ලහිරු ඇන්ඩ් මුදිත යන කතාබස් වැඩසටහනක් ඉදිරිපත් කරමින් ශ්‍රී ලංකාවේ ජනප්‍රිය රූපවාහිනී නිවේදකයෙකු බවට පත්විය. ඊට අමතරව, ඔහු ජනප්‍රිය යූ ටියුබ් නාලිකාවක් වන "හරි ටීවී" හි නිර්මාතෘවරයා ද වේ. ඔහු ශ්‍රී ලංකාවේ සමාජ මාධ්‍යවල, ප්‍රධාන වශයෙන් යූ ටියුබ් හි කතා-සංදර්ශන පදනම් කරගත් ග්‍රාහක ප්‍රජාවක් පිහිටුවීමට පුරෝගාමී විය. ඊට අමතරව ඔහු සමාජ මාධ්‍ය වේදිකා තුළ උරුම මාධ්‍ය ආකෘති හඳුන්වා දුන්නේය.

පෞද්ගලික ජීවිතය 
ඔහු පවුලේ වැඩිමහල් දරුවා ලෙස ශ්‍රී ලංකාවේ මහනුවර අප්‍රේල් 5 වන දින උපත ලැබීය. ඔහු ප්‍රථමයෙන් අ.පො.ස. සා/පෙළ දක්වා මහනුවර වාරියපොළ ශ්‍රී සුමංගල විද්‍යාලයෙන් අධ්‍යාපනය ලැබීය. ඉන්පසු ඔහු කොළඹ ඩී.එස්. සේනානායක විද්‍යාලයෙන් අ.පො.ස. උසස් පෙළ සම්පූර්ණ කළේය. ඔහුට තිළිණි නම් සහෝදරියක් සිටී.

ඔහු විවාහ වී සිටින්නේ ඔහුගේ දිගුකාලීන සහකාරිය වන මෘදුකාංග ඉංජිනේරුවරියක වන සඳුනි ද සිල්වා සමඟයි. විවාහ උත්සවය 2017 ඔක්තෝබර් 29 වන දින සමරනු ලැබීය.

වෘත්තීය ජීවිතය 
වයස අවුරුදු හතේදී ‘කඳුරට ගුවන්විදුලි සේවයට’ සම්බන්ධ වූ ඔහු අනතුරුව ලක්හඬ සහ පවන ගුවන් විදුලියට සම්බන්ධ විය. ශ්‍රී සුමංගල විද්‍යාලයේ කුඩා කාලයේ ඔහු "මුතුහර" රූපවාහිනී වැඩසටහනට සම්බන්ධ විය. වයස අවුරුදු 16 දී ඔහු ශ්‍රී ලංකා ගුවන් විදුලි සංස්ථාවේ නිවේදකයෙකු ලෙස ළමා පිටිය ගුවන් විදුලි වැඩසටහනට සම්බන්ධ විය. ඩී.එස්.සේනානායක විද්‍යාලයේ උසස්පෙළ කරන අතරවාරයේ පාසල් මාධ්‍ය සංගමයට සම්බන්ධ වී මාධ්‍ය නිවේදකයකු ලෙස ද කටයුතු කරමින් ‘‘ලක්හඬ ශිල්ප යාත්‍රාවේ’’ පුහුණුවීම් ද කළේය.

අධ්‍යාපනයෙන් පසු 2002 වසරේ රජ එෆ්. එම්. හි ගුවන්විදුලි ජොකියෙකු වීමට ඔහුට ආරාධනාවක් ලැබුණි. එහි ඔහු 2003 වසරේ මැද භාගය දක්වාම කටයුතු කළේය. මාධ්‍ය ක්ෂේත්‍රයේ සේවය කරන අතරතුර ඔහුට ජ්‍යෙෂ්ඨ මාධ්‍යවේදී හේම නලින් කරුණාරත්න හමුවීමට අවස්ථාව ලැබුණි. ඔහුගේ මගපෙන්වීම යටතේ 2003 දී ස්වර්ණවාහිනී හා සම්බන්ධ වූ ඔහු ප්‍රථම වරට හරීන්ද්‍ර ජයලාල් විසින් ඉදිරිපත් කරන ලද කලඑළි මඩල වැඩසටහනේ නිවේදකයා ලෙස කටයුතු කළේය. ඉන්පසු ඔහු ඔහුගේ හැරවුම් ලක්ෂ්‍යය සනිටුහන් කළ "හඳ රැදි පෑය" සංගීත වැඩසටහනේ ඉදිරිපත් කරන්නා විය. 2008 හි ඔහුගේ ජනප්‍රියත්වයේ උච්චතම අවස්ථාවත් සමඟ ඔහු 2004 සිට 2015 දක්වා වැඩසටහනේ දිගටම වැඩ කළේය. මෙම වකවානුවේදී ඔහු රූපවාහිනිය හරහා දිවා කාලයේ එළිමහන් සංගීත සංදර්ශන ලංකාවට හඳුන්වා දුන්නේය. ඊට පස්සේ "හිතට වදින එක" සංගීත වැඩසටහනද කළේය. 2008 දී ඔහු ස්වර්ණවාහිනියේ සිදුවීම් ප්‍රවර්ධන කළමනාකරු ලෙස උසස් කරන ලදී.

2006 දී ඔහු සිය මංගල සිනමා රංගනය සිදු කළේ රෝයි ද සිල්වා විසින් අධ්‍යක්ෂණය කරන ලද සොඳුරු වසන්තේ චිත්‍රපටියෙනි. එම චිත්‍රපටයේ ඔහු මහේෂ්ගේ සහායක චරිතයක් නිරූපණය කළේය. ඉන්පසුව 2009 දී ඔහු රෝයි ද සිල්වා විසින් අධ්‍යක්ෂණය කරන ලද සර් ලාස්ට් චාන්ස් චිත්‍රපටයේ ප්‍රධාන චරිතයක් නිරූපණය කළේය. ඒ සමඟම රවීන්ද්‍ර විජේරත්න අධ්‍යක්ෂණය කළ ‘‘ජීවිතේ ලස්සනයි’’ රූපවාහිනී කතාමාලාවේ රඟපෑමටද අවස්ථාව උදා කර ගත්තේය. මෙම කතාමාලාව පසුව ශ්‍රී ලාංකේය ටෙලිනාට්‍ය ක්ෂේත්‍රයේ කැපී පෙනෙන සලකුණක් බවට පත් විය. ඔහු ජනප්‍රිය චරිතයක් වන 'කෙවින් බෙන්ජමින්' සමඟ කතා මාලාවේ කථාංග 500ටම අඛණ්ඩව පෙනී සිටියේය. 

2008 දී ස්වර්ණවාහිනියේ විධායක අධ්‍යක්ෂ බුද්ධික කුලසේකරගේ සංකල්පයක් අනුව ආරම්භ කරන ලද කොෆී විත් ලහිරු ඇන්ඩ් මුදිත වැඩසටහන ඔහු සහෘද නිවේදක මුදිත විජේසුන්දර සමඟ එක්ව නිෂ්පාදනය කළේය. ඉහළ ප්‍රේක්ෂක ප්‍රතිචාරයක් ලැබෙන විට එය 2015දී නැවතුණි. 2010 දී ඔහු මෙගා ස්ටාර් රියැලිටි වැඩසටහන නිෂ්පාදනය කළේය. 2012 දී ඔහු ජනප්‍රිය රූපවාහිනී කතාමාලාවක් වන රුවන් මාලිගා හි සහායක චරිතයක් සමඟ සම්බන්ධ විය. ස්වර්ණවාහිනියේ වසර 15ක විශිෂ්ටත්වය සමඟින් 2016 වසරේ ස්වර්ණවාහිනියේ තනතුරුවලින් සමුගෙන මියුසික් වීඩියෝ නිෂ්පාදනය කිරීමට පටන් ගත්තේය. 2014 දී ඔහු උදයකාන්ත වර්ණසූරිය විසින් අධ්‍යක්ෂණය කරන ලද බ්ලොක්බස්ටර් චිත්‍රපටයේ කොස්තපාල් පුණ්‍යසෝම හි 'ප්‍රශාන්ගේ මිතුරා' ලෙස සහාය චරිතයක් කළේය.

රූපවාහිනියෙන් පසු ඔහු සංගීත වීඩියෝ ප්‍රචාරණය, විනෝදාස්වාදය සහ අන්තර්ජාල යූ ටියුබ් ජාලයේ විවිධ සිදුවීම් සඳහා දායක වේ. ඔහු 2017 ජූලි මාසයේ සිට යූ ටියුබ් පදනම් කරගත් බහු නාලිකා වේදිකාවක් වන "හරි ටීවී" හි නිර්මාතෘ සහ කළමනාකාර අධ්‍යක්ෂවරයා වේ. විනෝදාස්වාදය සහ වෙළඳ ප්‍රචාරණ අංශයන්ගෙන් ආරම්භ වූ මෙම නාලිකාව පසුව දේශපාලන, සමාජීය සහ ආර්ථික කතා-සංදර්ශන සහ සම්මුඛ සාකච්ඡා දක්වා ව්‍යාප්ත විය. ඔහු නවක සහ ප්‍රවීණ කලාකරුවන් සඳහා ගීත වීඩියෝ 600 කට වැඩි ප්‍රමාණයක් නිර්මාණය කර ඇති අතර දෙරණ මියුසික් වීඩියෝ සම්මාන උළෙලේදී සම්මාන කිහිපයක් ලබා ඇත. හරි ටීවී තුළ, ලහිරු 700,000 කට අධික ග්‍රාහක පදනමක් ඇති 'හරි ටීවී ප්‍රවෘත්ති', 'හරි ටීවී සංගීතය' සහ 'හරි ටීවී හඬ' වැනි උප නාලිකා නිර්මාණය කළේය. මෙම නාලිකාව "ඩයලොග් මයි ටීවී" ඔස්සේද විකාශය වෙයි. 2019 දී ඔහු ටෙලි නාට්‍ය නිෂ්පාදනය ආරම්භ කළ අතර එහිදී ඔහු ස්වාධීන රූපවාහිනීයේහි විකාශය වූ කණමැදිරියෝ රූපවාහිනී කතා මාලාව නිෂ්පාදනය කළේය. 

2019 වසරේ සිට ඔහු "ස්ටෑන්ඩ්බයි විත් ලහිරු" වැඩසටහනේ ඉදිරිපත් කරන්නා ලෙස කටයුතු කරයි. 2020 දී ඔහු "අපි අපේ" රූපවාහිනී කතාමාලාවේ කුඩා චරිතයකට සම්බන්ධ විය. ලහිරු ඔහුගේ බිරිඳ සඳුනි සමඟ එක්ව "කොළඹ බතික්" නමින් විලාසිතා පෙළක්ද පවත්වාගෙන යයි. මේ අතර, ශ්‍රී ලංකාව, පකිස්ථානය, සිරියාව, ටියුනීසියාව සහ ගැම්බියාව සම්බන්ධ කර ඇති "ද ෂැඩෝ පැන්ඩමික්" ජාත්‍යන්තර වාර්තා චිත්‍රපට නිෂ්පාදනයේ ප්‍රධාන නිෂ්පාදකයා වූයේදි "හරි ටීවී" ය.

රූපවාහිනී කතා මාලා

චිත්‍රපටකරණය

යොමු කිරීම්

බාහිර සබැඳි 
 

 
ශ්‍රී ලාංකික නළුවෝ
සිංහල ජනයා